פורקאן קורקמז

פורקאן קורקמז (בטורקית: Furkan Korkmaz; נולד ב-24 ביולי 1997) הוא כדורסלן טורקי המשחק בקבוצת פילדלפיה 76' מליגת ה-NBA ובנבחרת טורקיה.

קריירה מקצועית

אירופה
קורקמז נולד באיסטנבול שבטורקיה. הוא שיחק כדורסל בקבוצת הנוער של אנאדולו אפס. בשנת 2013 הושאל לקבוצת פרטבניאל מהליגה השנייה בטורקיה. ב-2014 שיחק לראשונה בקבוצה הבוגרת של אנאדולו אפס, הוא זכה עם הקבוצה בגביע הטורקי ובסופרקאפ. בדצמבר 2016 הושאל לקבוצת באנוויט מהליגה הראשונה וליגת האלופות בכדורסל. הוא רשם בליגה הטורקית ממוצע של 10.8 נקודות, 3.8 ריבאונדים ו-2.2 אסיסטים למשחק וזכה עם הקבוצה בגביע הטורקי, לראשונה בתולדותיה. בליגת האלופות סייע לקבוצתו להעפיל למשחק הגמר ורשם ממוצע של 10.4 נקודות, 4.1 ריבאונדים ו-2.2 אסיסטים למשחק.

פילדלפיה 76'
קורקמז נבחר במקום ה-26 בדראפט ה-NBA 2016 על ידי פילדלפיה 76', וחתם בקבוצה ביולי 2017. במהלך עונת הרוקי נשלח מספר פעמים לקבוצת הפיתוח של פילדלפיה מליגת הפיתוח של ה-NBA, דלאוור 87'.

נבחרת טורקיה
משנת 2013 חבר קורקמז בנבחרות טורקיה. הוא סיים עם הנבחרת במקום השביעי באליפות אירופה עד גיל 16 ב-2013, בה סיים כמלך הסלים עם 25.2 נקודות למשחק. ב-2014 היה שותף לזכיית הנבחרת עד גיל 18 באליפות אירופה שנערכה בטורקיה. ב-2015 זכה עם הנבחרת עד גיל 18 במדליית כסף באליפות שהתקיימה ביוון, הוא קלע 16.1 נקודות למשחק ונבחר לחמישיית הטורניר. באותה שנה סיים עם הנבחרת עד גיל 19 במקום השלישי באליפות העולם שהתקיימה ביוון, באליפות קלע 13.7 נקודות למשחק ונבחר לחמישיית הטורניר. 

בספטמבר 2015 שיחק בנבחרת הבוגרת של טורקיה באליפות אירופה שנערכה בגרמניה ובצרפת. הוא שיחק בנבחרת גם בטורניר הקדם אולימפי ב-2016. באליפות אירופה בכדורסל 2017 רשם ממוצע של 10.5 נקודות למשחק.

סטטיסטיקות הקריירה

ביורוליג

בעונה הסדירה של ה-NBA

בפלייאוף ה-NBA

קישורים חיצוניים

 קורקמז המעט יותר מנוסה רוצה לעזור לטורקיה לעלות שלב, אתר פיב"א, 6 ביוני 2017

הערות שוליים

כדורסלנים טורקים
כדורסלני אנאדולו אפס
כדורסלני באנוויט
כדורסלני נבחרת טורקיה
כדורסלני פילדלפיה 76'
בחירות דראפט של פילדלפיה 76'
טורקים שנולדו ב-1997